圓明園記

圓明園。在暢春園之北。雍正潛邸。御極後納涼之所也。園周十里。東西長。南北短。林木蔥蔚。正殿曰正大光明殿。二層殿敞豁。丹雘璀璨。皇帝宴藩臣。陳雜戱。立兩架木於庭。高揭一大鼓。燃繩於鼓底。一鼓自落。而各種羽族如鳥鵲烏鳶之屬。忽自鼓中飛散。滿天蔽庭。謂之放生宴。翌日又設宴於山高水長閣。閣凡十二楹。二層。皆以沈香設欄。庭中亦設欄如翠屛狀。忽聞炮響自內出。皇帝出御閣。鳴鞭齊班。設雜戱。一人編羽於帽子上。背負畫干而舞。此云干羽舞。又立兩架木高可三四丈。架設橫杠如層梯。最上層。各設兩杠。杠之兩端。又設間架之小杠。使之遊移上下。如樞機之旋斡。上層設杠。凡四處。使彩服童子八人。頭編黑絲。髧髧垂髫。各立杠頭。一上則一下。一下則一上。聯翩浮空。是謂西洋鞦韆。名曰。忽悠悠。又設戱臺。高與閣齊。瓊樹瑤草。羅絡其上。翦綵爲花。綴珠爲菓。施錦步障。呈戱之人。皆着繡服。逐出易衣。迭相出入者。千餘人。笙簫管笛。鍾磬琴瑟。無不畢陳。而衆人各執一板。以金字書一字於一板。合而看之。則曰道光萬年福壽。又假花羽扇之舞。角觝戱。獅子舞。紅捧環逐等諸戱。次第畢呈。未食頃而罷。閣之上層窓簾。皆貼楪大琉璃。紅綠隱映于中。通官曰。皇后，妃嬪。自內窺視云。天色向暝。又設燈戱。別有太平春燈記。